Bársony Emma

**BUNI**

egyfelvonásos

VALI

NÉLU

KÁMÉLIA

MAGDA

PAP

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Valahol Angliában. Kórházi parkoló éjjel. Mentők jönnek-mennek szirénázva.*

*Vali bekopog Nélu ablakán.*

VALI Egy órája várunk rád, Nélukám... Én kell eljárjak a te érdekedben?

NÉLU A kórháznak telefonáltam, de csak a robot válaszolt.

VALI Ne hívogasd a kórházat, nincs szükség semmi nyomhagyásra. Hívlak téged, Nélukám, te meg azt a szar telefonodat sem tudod felvenni.

NÉLU A feleségemmel is beszéltem.

VALI Nem érdekel a házasságod, Nélukám. Jöttem az embereimmel, mert hívtál és segítséget kértél, várunk rád, te meg itt robotokkal és a feleségeddel csevegesz? Hát van nekem erre időm, Nélukám? Van nekem erre időm?

NÉLU Főnök, elnézésedet kérem, a feleségem épp most...

VALI Mondtam már, hogy nem érdekel, Nélu. Ha akarod, hogy segítsek...

NÉLU A te segítséged nélkül végem van. És a házasságom is rámegy. Csak te tudsz segíteni rajtam. Senki más nincs, akire számíthatnék.

VALI Jól van, Nélu, ha megígéred, hogy nem hozod fel többet a házasságodat, az is lehet, egy feladattal is megbízlak. Tudod, a maiért cserébe.

NÉLU Ez azt jelenti, mégsem küldtél el a munkahelyemről? Ha megtudja a feleségem...

VALI Nélu, hogy azt a nyavalyás fejedet... Előbbre jár a szád, mint te, Nélu. Nem csodálkozom, ha a feleséged... Na, mindegy. Ha ennyit tökölünk itt, az is lehet, végképp lekésed a nagyit. Mindenfélét mondanak.

NÉLU A feleségem szerint...

VALI Nélu, szállj már ki abból a kocsiból! (szünet) Ide be se fér a nagyi.

NÉLU Lehajtottam az ülést.

VALI Akkor sem. De Nélu, szerencséd van, mert... még el kell vinned valakit. Vár rád valaki Olaszországban. Hazáig kell vidd.

NÉLU Olaszországból? Az kerülő... Nekem legkésőbb...

VALI Addig haza is érsz.

NÉLU Harmadnapra haza kell érnem. Mert ha nem, tényleg...

VALI Nélu! Nélkülem most is a kórházi robottal beszélgetnél. Esküszöm, Nélu, néha mintha csak a fél szemed lenne nyitva. Hát miben vagyunk most?

NÉLU Bajban, főnök.

VALI Ide figyelj, végigtelefonáltam neked az összes ismerősömet, hogy hátha eljutunk a kórház földszintjén dolgozó valakihez. Harringtont is bevontam, pedig nála elővigyázatosabbat nem ismerek. És Gianfrancót is, mert tartozik nekem, de mindegy, is, erre te meg a kocsidban sápítozol és szöszmötölsz? Itt mindenki bajba kerülhet, Nélukám! (szünet) Szállj már ki abból a kurva kocsiból!

*Nélu kiszáll.*

VALI Ide figyelj, nem jódolgomban segítek neked, világos? Megbízásod van.

NÉLU Megbízás? Vagyis munka? Mégis van munkám, Főnök?

VALI Most nincs időnk erre, Nélu. Hazafele Olaszország felé kanyarodsz, és Mivasso városszéli bevásárlóközpontjának parkolójában fog rád várni valaki. Vagyis egy nő. Ne szószátyárkodj, ne faggasd, de tegyél meg mindent, hogy jól utazzon. És vidd haza, címre. Elöl fog akarni ülni, úgyhogy odaadom a nagykocsit. És Buni is kényelmesen elfér.

NÉLU A nagykocsit? Csak így?

VALI Bunira is gondoltam, Nélukám. Végülis ez az út nélküle nem is lenne. Kámi régi ismerős, Nélukám, sokszor kihúzott már a bajból. De nem kell tőle kérdezősködni. Vidd haza, át a határon, feltűnés nélkül. Úgyis Bunival lesznek elfoglalva. És nagyívben elkerülnek. És most nekünk most ez a legfontosabb.

NÉLU Vali, nekem muszáj hazaérni harmadnapra...Mi harmadnapra temetünk.

VALI Itt van a papírod. És azt írsz bele, Nélukám, amit akarsz. És el is indulhatsz Bunival még ma este.

*Nélu telefonja csörög.*

NÉLU (a feleségéhez) Persze, páncélköd, minden rendben. Nemsokára indulok. *Vali oldalba böki.* Semmit ne mondj a papnak! Semmit! A templomban vagy? Gyónsz? Már megint? Mennyi bűnöd van neked, Magdi?!

*Leteszi, mert Vali oldalba böki és fejjel a kijárat felé bök. Fém koporsót tol ki egy maszkos férfi.*

VALI Alig hiszem, Nélu! A borítékot!

NÉLU Nem azt mondtad...

VALI Nem az én részemet, Nélu. Az a fiú a munkájával játszik...

NÉLU Azt hiszem, én is.

*Nélu Bunival, Vali teherkocsijában. Olaszországi parkolóban várakoznak.*

NÉLU Bunikám, nem tetszett errefelé, mi? Hazamegyünk szépen, turbullencia s rázkódás nélkül, csak mi ketten. Kicsit hosszú lesz így az út, de a legjobb sofőr a tiéd. Ha gondolod, bekapcsolom a rádiót. (bekapcsolja). Most Harry herceg miatt megy a cirkusz, azelőtt a Brexit volt. Most meg ez. Mindig van valami. Nyugton már nem lehet élni. Csak te tudtál. S soha nem is jártál sehol. Egyszer mozdultál ki, s látod... Ejj, Buni, ha én ezt tudtam volna... Magda meg van győződve, hogy az ő hibája. Bele van betegedve, egész nap a templomban van. Imádkozik. S gyón. Annak a papnak. S ha nem ott van, akkor a kórházban. Alinka meg... Róla nem tudok semmit. Nem tudom. Nem tudok eligazodni rajta. Az anyja se jobban. Csak téged engedett közel. Te voltál az ő Bunija. Nélküled meg... Nem lesz könnyű, Buni. Zavar, ha rágyújtok? Nem tudok leszokni, Buni. Mit kezdenék az úton? Olyan lennék cigi nélkül, mint kocsi pótkerék nélkül. Kisegít, felfrissít, ha már nem bírom. Ki kell tölteni valamivel az időt. Mindig ki kell találni valamit. Így kaptam rá a pókerezésre is. Ez az igazság. Összeadtam a napi kilóméter számait s arra tettem fel, néha nyertem, néha vesztettem. Hol többet küldtem haza, hol semmit. Magda nem panaszkodott. Nem kérdezősködött, mi mennyi, s hogy. Az utóbbi időben leálltam. Jól kerestem. Azt terveztük, hazamegyek. De mindig meghosszabbítottuk egy évvel. Csak még ez, még ez az egy, s mind így. De ezt sem tudtuk volna nélküled, ha nem vigyázol Alinkára. Aztán már nem találtam a helyem otthon. Nem ment. Kialudtam magam, és már indultam volna tovább. Nem találtam a helyem. Nem volt már nyugtom. A megérkezést nem tudom elviselni, Buni.

*Dudál.*

*Kámélia és Nélu*

NÉLU (dudál majd kiabál) Mit tegyek, hogy észrevegyen egy teherautót?

KÁMÉLIA Dudáljon mindenképp!

NÉLU Lámpáztam is, de arra nem reagált. Hahaha.

KÁMÉLIA Déli egy óra van.

NÉLU Hát ezért dudáltam.

KÁMÉLIA Kisautóra számítottam, diszkréciót ígértek.

NÉLU Manapság, ami feltűnő, az a rejtett. Vagy fordítva. Ha érti, mire gondolok.

KÁMÉLIA Hogyne, hogyne. Csak nem szeretnék a nagymamával egy hírben szerepelni.

NÉLU Bunival? Buninak csak a címlap jár!

KÁMÉLIA Hát efelől semmi kétségem. Sajnos, nekem sem szokott kevesebb jutni.

NÉLU Mért, maga ki?

KÁMÉLIA A polgármester felesége.

NÉLU Mellettem biztonságban van, ha érti mire gondolok. Olyan gyorsan akarnak majd átengedni határon, magát szemügyre sem veszik. Már elnézést, ha megbántottam. Tényleg a polgármester felesége?

KÁMÉLIA Még egy rövid ideig.

NÉLU Ezt hogy érti?

KÁMÉLIA Elválok.

NÉLU Vagyis elválnak.

KÁMÉLIA Ha úgy jobban tetszik...A férjem nem akar beleegyezni a válásba. Meg akar tartani. És mindenki mást is.

NÉLU És a férfi, akivel itt volt? Csak nem egyedül utazott...

KÁMÉLIA Vali magával kapcsolatban mondta, hogy szószátyár.

NÉLU Úgy is lehet mondani. A hosszú utak megeresztik az ember nyelvét.

KÁMÉLIA A polgármesteri hivatal egészségügyi osztályát szeretném újra szervezni. És otthon szükség van néhány sofőrre. Vali erről is mesélt? De cserébe szeretnék kérni magától valamit.

NÉLU Mit kellene segítenem?

KÁMÉLIA El kell mondania a férjemnek, hogy látott egy másik férfival.

NÉLU De hazudnék.

KÁMÉLIA Maga kilopta a nagyanyját a kórházból. Ez nem lehet annál nehezebb...

NÉLU De én magát tényleg nem láttam...Miért kellene ezt mondanom a férjének?

KÁMÉLIA Mert ha maga mondja, az zavarni fogja. Érdekli a munka, vagy nem? Már nem bírom elviselni ezt a papot, akit állandóan rám küld.

NÉLU Milyen papot?

KÁMÉLIA Aki folyton gyóntatni akar és a bűneimet hallani. Őt küldi a férjem, így akar beszélgetni velem.

NÉLU Amióta Buni elment, a feleségem is folyton gyón. Bűntudata van. És nem akarja elhinni, hogy nem miatta történt. Magát hibáztatja Buni haláláért. Ő jött el a feleségem helyett a lányommal látogatóba, Angliába. Ő vigyázott rá, míg nem vagyok otthon. Alinkával így voltak né. (összeakasztja a két mutatóujját).

KÁMÉLIA És a lánya?

NÉLU Hazament az anyjához. Így vannak né (összeakasztja a két mutatóujját). Még mielőtt mindent lezártak volna. Nélkülem nő fel, két látogatás között mintha évek telnének el. Nő, mint a karó. Egyik alkalommal még gyermek, aztán alig lehet ráismerni. Nem engedték be a kórházba, pedig ő tényleg ki tudja magyarázni magát. Annyi sikerült neki, hogy levelet küldjön fel Buninak, az egyik ápolótól. Az anyja is kórházban dolgozik, nővér. Nehéz most neki. Ha felhívom, hallom a gépeket pumpálni. A lélegeztető a harmónikatüdő, így hívjuk magunk közt. A gumikesztyűt műbőrnek, a ruhát páncélködnek. Éjjel nappal bent van a kórházban, oda eresztett gyökeret. Nem tud onnan elszakadni. (szünet). Tőlem könnyebb.

KÁMÉLIA És a Bunija mit szólt mindehhez?

NÉLU Hogy otthonja mindenkinek csak egy van, hiába.

*Magda a templomban imádkozik.*

MAGDA Szent Szűz, hallgasd meg az en imámat, fogjad az en kezemet, és ne engedjed el. Segítsél nekem ezekben az időben, hogy a kezem ne reszkessen otthon, és ne reszkessen a kórházban, amikor mások kezét fogom. Mi mindnyájan a Te védelmedet kérjük, a Te oltalmadban bízunk és reménykedünk.

Adj erőt, Szűzanyám, hogy elviseljem a fájdalmat, ami szorítja a lelkem Buni haláláért. Szűz Mária, mindannyiunk anyja te vagy, te vigyázol ránk, kérjed bocsánatomat az én nagy bűnömért. Bocsáss meg, hogy a könnyebbik utat választottam, az elmenés helyett az itthon maradást, idegen helyett a kórházat. Itthon nagyobb szükség van rám, mint odakint, és igaza van Nélunak, a kórház az én szeretőm, ahol többet vagyok, mint otthon, főleg amióta ez a veszedelem tart, amiben segíts meg minket. Eltávolodtunk egymástól és csak akkor ismertük fel a tévedéseinket, amikor már nem menekülhettünk előle. Napról napra nehezebb e teher, mint amennyit el tudunk vinni. Édes Szűzanyánk, könyörülj rajtunk, eltévelyedett szolgáidon, akik e világban megvakultunk és megsüketültünk. Megkeményedett szívünk most törik meg, melyet csak te gyógyíthatsz meg a kegyelmed által, melyért imádkozunk ma és minden nap, hogy legyőzzük a félelmet, mely eluralkodik fölöttünk és minden percben kísér.

Kérlek Téged, erősíts meg engem, hogy ne féljek a betegeim ágyánál ülni, és ne féljek az ő homlokukat megsimogatni, felforrósodott testüket vizes ruhával nyugtatni. Adj erőt, hogy oltalma legyek a családomnak, amely e vész idején egyesül, hála legyen. Visszaadtad nekem az én Nélumat, gyermekem apját, akivel megfoghatjuk egymás kezét, dicsőség neked. Hazaküldted az én uramat, segítőid révén, meglágyítva Valentin szívét is, aki megtartotta a szavát. Kísérjed az én férjemet és az ő Buniját, mindannyiunk Buniját az ő hazavezető útján, hogy búcsút vehessünk tőle és harmadnapon eltemethessük a földbe, amit itt hagyott. Ámen.

PAP Magda, látom hitedet, mely minden nap munkál benned. Imád legyen áldott.

MAGDA Atyám minden nap megerősít a hitemben.

PAP A nyáj őrzőjének öröm látni hívei igaz szívét, mely világít e sötétségben.

MAGDA Atyám!

PAP Gyónni szeretnél? Már egy hete, hogy...

MAGDA Szeretném, ha ma este meglátogatna.

PAP Este? Odahaza?

MAGDA Igen, Atyám.

PAP Magda...

MAGDA Atyám... Segítsen e fájdalomban.

PAP Bármiben, Magda.

MAGDA Ma este virrasztunk Buninak.

PAP A mamának, akit Angliából hoztak haza?

MAGDA Honnan tudja, Atyám? Csak most érkeztek.

PAP Ezt beszélik mindenhol. Hogy Buni ebben a mostani vírusban hunyt el. És maguk hazahozták. Azt hittem, gyónni szeretne...

MAGDA Gyónni? Mit vétettem, Atyám?

PAP Veszélybe sodortak mindenkit az úton.

MAGDA Veszélybe? Kit?

PAP Például magát is. Mikor hunyt el a maga Bunija?

MAGDA A Nélu nagymamája, de mindenki Bunija volt, Atyám, aki ismerte. Két napja, Atyám. Holnap szeretnénk temetni. Mindenkinek szóltam, de senki nem akar eljönni ma este.

PAP Nem kérhetjük, mint magunk sem tudnánk megadni, Magda.

MAGDA A siratóasszonyok sem, Atyám. Olguca néni, Kozmina, Luci.

PAP Mindenért hálát adjatok, mert ez az Isten akarata...

MAGDA Megterhelt a lelkünk, Atyám...Buni tüdőgyulladásban halt meg, egyedül, a kórház hetedik emeleten. Senki nem fogta a kezét. Segítsen e fájdalmunkban, Atyám. Jöjjön mondjon imát érte.

PAP Az Úr megsebez, de meg is gyógyít, megver, de be is kötöz...

MAGDA Atyám, eltemeti a mi Buninkat?

PAP Ha hoz papírt a hivatalból...

MAGDA A kórháztól van, Atyám.

PAP A polgármesteri hivatalóból kell. Anélkül semmit nem tehetek...

MAGDA De a hivatal bezárt, Atyám, a helyzetre tekintettel.

PAP Hát akkor...

MAGDA Messziről hoztuk haza a mi Buninkat, hogy e földben nyugodjon.

PAP Nem léphetem át a templom kapuját... Csak az urat szolgálhatom, és az Ő akarata szerint cselekedhetem....

MAGDA De imádkozni érte Atyám, eljön?

*Sötét*

2020